НАРОДНО СЪБРАНИЕ
Вх. №: 49-302-01-38
Дата: 30.05.2023 г./ 15:19 ч.

Република българия
МИНИСТЕРСКИ СЪВЕТ

                        ДО
ПРЕДСЕДАТЕЛЯ НА 
НАРОДНОТО СЪБРАНИЕ
г-н РОСЕН ЖЕЛЯЗКОВ

УВАЖАЕМИ ГОСПОДИН ПРЕДСЕДАТЕЛ,
На основание чл. 87, ал. 1 от Конституцията на Република България изпращам Ви одобрения с Решение  402 на Министерския съвет от 2023 г. проект на Закон за изменение и допълнение на Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г.

Приложения:
1. Мотиви към проекта на Закон за изменение и допълнение на Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г.
2. Справка за отразяване на становищата, получени след съгласуване на законопроекта.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    402

от      30      май      2023 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г.
2. Предлага на Народното събрание да разгледа и приеме законопроекта по т. 1.
3. Министърът на финансите да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Гълъб Донев

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Красимир Божанов
Вярно,
ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”: 
/Веселин Даков/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за изменение и допълнение на Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г. (ДВ, бр. 104 от 2022 г.)

§ 1. В чл. 1 се правят следните изменения и допълнения:
1. В основния текст думите „но за срок не по-дълъг от три месеца“ и запетаята пред тях се заличават.
2. Създават се нови т. 2 и 3:
„2. разходите и предоставените трансфери на първостепенните разпоредители с бюджет по държавния бюджет, бюджетните взаимоотношения с държавния бюджет на бюджетните организации по чл. 13, ал. 3 и 4 от Закона за публичните финанси, разходите и предоставените трансфери по бюджета на държавното обществено осигуряване и Националната здравноосигурителна каса, включително бюджетните им взаимоотношения с държавния бюджет, се извършват до размер, не по-голям от размера им към същия период на предходната година, като се отчитат и влезли в сила актове на Народното събрание, на Министерския съвет и други нормативни административни актове, които предвиждат допълнителни или намалени бюджетни средства;
3. размерът на еднократната помощ за ученици, записани във втори, трети и четвърти клас, по чл. 10а от Закона за семейни помощи за деца за учебната 2023/2024 година се определя от Министерския съвет;“. 
3. Досегашните т. 2-6 стават съответно т. 4-8.
§ 2. В чл. 2 се правят следните изменения и допълнения:

1. Досегашният текст става ал. 1 и в нея думите „чл. 10, т. 2“ и запетаята пред тях и думите „и ал. 2, т. 2“ се заличават. 
2. Създава се ал. 2:
„(2) В срока по чл. 1 Министерският съвет определя минимален размер на пенсията за осигурителен стаж и възраст по чл. 68, ал. 1 от Кодекса за социално осигуряване и максимален размер на гарантираните вземания по чл. 22, ал. 2 от Закона за гарантираните вземания на работниците и служителите при несъстоятелност на работодателя считано от 1 юли 2023 г.“
§ 3. В чл. 11 се правят следните изменения и допълнения:
1. В ал. 2 се създават т. 8, 9 и 10:
„8. за дейности, свързани с изпълнението на Националния план за възстановяване и устойчивост, от сметката за средства от Европейския съюз на Националния фонд, включително за сметка на наличностите от трансфери от минали години, акумулирани по сметка на Националния фонд в Българската народна банка, за инвестиции, включени в Националния план за възстановяване и устойчивост;
9. на неотложни разходи, свързани със сигурността, живота, здравето на хората, неотложни културни обекти и събития с национално и международно значение, и за привличане на чуждестранни инвестиции;
10. на мерки, свързани с финансово оздравяване на публични предприятия, които са в затруднено положение и на които е възложено изпълнението на услуги от общ икономически интерес, за прилагането на които е налице одобрение от Европейската комисия.“
2. В ал. 4 думите „с изключение на средствата на Държавен фонд за гарантиране устойчивост на държавната пенсионна система и средствата по програми и проекти на Европейския съюз“ и запетаята пред тях се заличават.
§ 4. В Преходните и заключителните разпоредби се правят следните изменения:
1. Параграф 1 се отменя.
2. В § 6, ал. 1 думите „при спазване на параметрите съгласно чл. 29, ал. 4 от Закона за здравното осигуряване“ се заличават.
3. Параграф 15 се отменя.
ПРЕХОДНИ И ЗАКЛЮЧИТЕЛНИ РАЗПОРЕДБИ
§ 5. В Кодекса за социално осигуряване (обн., ДВ, бр. 110 от 1999 г.; Решение № 5 на Конституционния съд от 2000 г. – бр. 55 от 2000 г.; изм. и доп., бр. 64 от 2000 г., бр. 1, 35 и 41 от 2001 г., бр. 1, 10, 45, 74, 112, 119 и 120 от 2002 г., бр. 8, 42, 67, 95, 112 и 114 от 2003 г., бр. 12, 21, 38, 52, 53, 69, 70, 112 и 115 от 2004 г., бр. 38, 39, 76, 102, 103, 104 и 105 от 2005 г., бр. 17, 30, 34, 56, 57, 59 и 68 от 2006 г.; попр., бр. 76 от 2006 г.; изм. и доп., бр. 80, 82, 95, 102 и 105 от 2006 г., бр. 41, 52, 53, 64, 77, 97, 100, 109 и 113 от 2007 г., бр. 33, 43, 67, 69, 89, 102 и 109 от 2008 г., бр. 23, 25, 35, 41, 42, 93, 95, 99 и 103 от 2009 г., бр. 16, 19, 43, 49, 58, 59, 88, 97, 98 и 100 от 2010 г.; Решение № 7 на Конституционния съд от 2011 г. – бр. 45 от 2011 г.; изм. и доп., бр. 60, 77 и 100 от 2011 г., бр. 7, 21, 38, 40, 44, 58, 81, 89, 94 и 99 от 2012 г., бр. 15, 20, 70, 98, 104, 106, 109 и 111 от 2013 г., бр. 1, 18, 27, 35, 53 и 107 от 2014 г., бр. 12, 14, 22, 54, 61, 79, 95, 98 и 102 от 2015 г., бр. 62, 95, 98 и 105 от 2016 г., бр. 62, 92, 99 и 103 от 2017 г., бр. 7 и 15 от 2018 г.; попр., бр. 16 от 2018 г.; изм. и доп., 
бр. 17, 30, 46, 53, 64, 77, 88, 98, 102 и 105 от 2018 г., бр. 12, 35, 83, 94 и 99 от 2019 г., бр. 26, 28, 51, 64, 69, 103 и 109 от 2020 г., бр. 12,19, 21 и 77 от 2021 г., бр. 16, 18, 25, 51, 58 и 62 от 2022 г. и бр. 8 от 2023 г.) се правят следните изменения: 
1. В чл. 89а, ал. 1 думите „сбора на гарантирания минимален доход, установен за страната през последните 12 месеца“ се заменят с „30 на сто от сбора на линията на бедност, определена за страната през последните 
12 месеца“.
2. Член 103 се изменя така:
„Чл. 103. Пенсионерите с трайно намалена работоспособност/вид и степен на увреждане, на които е определена чужда помощ, получават към определената им пенсия добавка в размер 75 на сто от социалната пенсия за старост.“
§ 6. Разпоредбите на § 16, ал. 1 и 2 от Преходните и заключителните разпоредби на Закона за изменение и допълнение на Закона за администрацията (обн., ДВ, бр. 15 от 2012 г.; изм. и доп., бр. 96 от 2015 г., 
бр. 57 и 98 от 2016 г., бр. 85 от 2017 г. и бр. 80 от 2018 г.) не се прилагат за 2023 г. за увеличаване числеността на Държавния авиационен оператор за изпълнение на допълнително възложени функции и не се прилагат за увеличаване на числеността на Българската агенция за инвестиции, на Комисията за защита на личните данни и омбудсмана на Република България. 
§ 7. Законът влиза в сила от деня на обнародването му в „Държавен вестник“ с изключение на § 2, т. 1, която влиза в сила от 1 юли 2023 г., и § 5, 
т. 1, която влиза в сила от 1 юни 2023 г.

Законът е приет от 49-ото Народно събрание на ………..…... 2023 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Росен Желязков

М  О  Т  И  В  И

към проекта на Закон за изменение и допълнение на Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г.

При конституиране на 49-ото Народно събрание на 12 април 2023 г. срокът на действие на Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г. е до 10 юни 2023 г.
В случай че след този срок не са приети Законът за държавния бюджет на Република България за 2023 г., Законът за бюджета на държавното обществено осигуряване за 2023 г. и Законът за бюджета на Националната здравноосигурителна каса за 2023 г., за да се продължи финансирането на разпоредителите с бюджет, е необходимо до приемането на тези закони от Народното събрание да се удължи действието на Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г 
Предложените с § 2 промени гарантират определянето на минималния размер на пенсията във връзка с индексацията на пенсиите по чл. 100 от Кодекса за социално осигуряване и максималния размер на гарантираните вземания по чл. 22, ал. 2 от Закона за гарантираните вземания на работниците и служителите при несъстоятелност на работодателя, които са обвързани с минималната работна заплата, установена за страната. 
Създава се и възможност Министерският съвет да определи размера на въведената нова еднократна помощ за ученици от втори до четвърти клас, който до този момент не е определен със Закона за държавния бюджет на Република България за 2022 г. 
Допълнително се осигурява възможност за извършването на разходи и предоставянето на трансфери на първостепенните разпоредители с бюджет при условията на неприети бюджетни закони за 2023 г. и при отчитане на влезли в сила актове на Народното събрание и на Министерския съвет и други нормативни административни актове, които предвиждат допълнителни или намалени бюджетни средства. 
Със законопроекта се гарантира заплащане на дейности, свързани с помощи и обезщетения, други разходи, свързани със сигурността, живота и здравето на хората, предоставянето на средства  към предприятия в затруднено положение, само в случаите, при които на последните е възложено изпълнението на услуги от общ икономически интерес, тоест услуга, която е в полза на обществото, и след като за предоставянето на средствата е уведомена ЕК и има одобрение за предоставянето на публичния ресурс от ЕК. Осигурява се възможност да се дофинансират инвестициите, включени в Националния план за възстановяване и устойчивост в резултат на инфлационните процеси, които доведоха до увеличаване на прогнозните стойности на изпълнението, оценени при одобряването на Плана за възстановяване и устойчивост въз основа на цени преди и до 2021 година. Осигуряването на допълнителен необходим за изпълнението на капиталовите инвестиции национален ресурс ще ограничи изоставането в графиците за изпълнение на дейностите, които са етапи и цели от исканията за плащане, които предстои да се заявят към ЕК до 
2026 година.
По предложените промени с § 3, т. 2 и § 4, т. 3: 
Съгласно чл. 11, ал. 4 и § 15 от Преходните и заключителните разпоредби на Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г. Министерският съвет не може да използва средствата по единната сметка на Държавния фонд за гарантиране устойчивост на държавната пенсионна система и средствата по програми и проекти на Европейския съюз за финансиране на разходите и трансферите. 
Тези разпоредби са в отклонение на чл. 154, ал. 20 и 21 на Закона за публичните финанси. Принципът на единната сметка е именно управление на общия ресурс, консолидиран в нея от всички сметки в БНБ, и извършване на всички плащания по сметките в БНБ в рамките на този общ ресурс, за което се изготвя прогнозен ежемесечен касов план. По този начин се минимизира ползването на заеми, съответно не се допуска прекомерно увеличаване задлъжнялостта на държавата, което, от своя страна, при равни други условия намалява и разходите по обслужването на държавния дълг. 
Предвид изложеното прилагането на рестрикции по отношение на извършването на плащания в рамките на разполагаемия ресурс на единната сметка крие потенциален риск за настъпване на временен ликвиден разрив и невъзможност за обслужване на плащания, включително плащания по обслужване на държавния дълг, разходи по бюджета на Държавното обществено осигуряване и държавни бюджет, съответно блокиране на действието на важни социални, икономически и финансови функции на държавата. Още повече, че разпоредбата на чл. 87, ал. 2 на Закона за публичните финанси ограничава възможностите за поемане на държавен дълг до приемане на Закона за държавния бюджет на Република България за 2023 г., което може да постави България в ситуация на липса на алтернативи и натрупване на просрочени задължения, което съответно ще блокира функционирането на системите.
С § 5 се предлагат изменения в КСО. Промяната в чл. 89а е свързана с приетите промени в Закона за социално подпомагане, в сила от 
1 юни 2023 г., които обвързват ползването на права с линията на бедност, а не, както досега - с гарантирания минимален доход. Предвид това, че социалната пенсия за старост има характер на социално подпомагане, преценката на правото на този вид пенсия също се обвързва с линията на бедност. Към настоящия момент по реда на чл. 103 от КСО добавка за чужда помощ могат да получат само пенсионерите с трайно намалена работоспособност/вид и степен на увреждане над 90 на сто. Промените в 
чл. 103 от КСО са обвързани с измененията в Наредбата за медицинската експертиза във връзка с определянето на чужда помощ. До влизането им в сила чужда помощ се определяше при наличие на трайно намалена работоспособност над 90 на сто. След промените, в определени случаи, чужда помощ може да бъде определена и при 80 и над 80 на сто трайно намалена работоспособност. При децата с чужда помощ, с оглед на спецификите на заболяването, може да бъде определена и при по-нисък процент вид и степен на увреждане. Поради това и с цел защита на правата на лицата, намиращи се в една от най-уязвимите социални групи, е предложено изменение в чл. 103 от КСО.
Предложенията по § 6 са по отношение на Държавния авиационен оператор, на който е възложено изпълнението на полети за осигуряване на въздушен транспорт с вертолети за нуждите на спешната медицинска помощ, организирана от държавата, и необходимостта от ресурсно обезпечаване на изпълнението на тази дейност както с необходимите въздухоплавателни средства, така и с екипажи – персонал, който да премине необходимото обучение. Към момента щатната численост на Българската агенция за инвестиции, Комисията за защита на личните данни и омбудсмана на Република България не е достатъчна за изпълнението на възложените им със закон функции, поради което и за тези ведомства се предлага да не се прилагат до 2023 г. разпоредбите на § 16, ал. 1 и 2 от Преходните и заключителните разпоредби на Закона за администрацията.
Предложеният законопроект ще осигури стабилност и възможност за финансиране на системите и за осъществяване на техните държавни и обществени функции до приемането на Закон за държавния бюджет на Република България за 2023 г.

МИНИСТЪР-ПРЕДСЕДАТЕЛ: